b"\n_START_ARTICLE_\nDougie Lampkin\n_START_SECTION_\nResum biogr\xc3\xa0fic\n_START_PARAGRAPH_\nNascut al si d'una fam\xc3\xadlia immersa en l'esport del motociclisme, el seu pare, Martin Lampkin, va ser el primer campi\xc3\xb3 del m\xc3\xb3n de trial el 1975, i els seus oncles Arthur i Alan Lampkin foren tamb\xc3\xa9 destacats pilots de motocr\xc3\xb2s i de trial durant els anys 60. El seu cos\xc3\xad John Lampkin va destacar en les competicions de trial durant els anys 80._NEWLINE_Dougie Lampkin va comen\xc3\xa7ar a practicar de ben petit amb una Monty de bicitrial, passant a pilotar motocicletes tan aviat com va poder. Encet\xc3\xa0 els seus \xc3\xa8xits al campionat del m\xc3\xb3n amb la motocicleta italiana Beta, passant l'any 2000 a la catalana Montesa, marca amb la qual va competir fins que el 2008 va tornar a Beta._NEWLINE_Actualment, Lampkin viu a Skipton, North Yorkshire (despr\xc3\xa9s d'haver residit uns anys a l'Illa de Man) i segueix competint en trial i tamb\xc3\xa9 en enduro, disputant curses del Campionat del M\xc3\xb3n indoor i d'enduro extrem._NEWLINE_A comen\xc3\xa7aments del 2011 s'anunci\xc3\xa0 el seu fitxatge per tres anys amb Gas Gas, marca amb la qual competir\xc3\xa0 internacionalment en trial i enduro indoor."